Návrh na zriadenie 
Generálneho sekretariátu pre zahraničných Slovákov

Návrh na zriadenie Generálneho sekretariátu pre zahraničných Slovákov pri Úrade vlády SR sa predkladá na základe výsledkov porady zainteresovaných ministrov u podpredsedu vlády SR pre legislatívu Ľ. Fogaša zo dňa 3.10.2001 a je v súlade s uznesením vlády SR č. 1146 z 22.12 1999. Predkladaný návrh bol spracovaný na základe zhodnotenia dlhodobých  poznatkov z doterajšieho fungovania decentralizovaného rezortného modelu vzťahov SR so zahraničnými Slovákmi aj zhodnotenia výsledkov analýzy existujúcich modelov vzťahov jednotlivých európskych štátov so svojimi zahraničnými diaspórami. Návrh zároveň zohľadňuje opakované požiadavky väčšiny reprezentácií krajanských organizácií a inštitúcií z celého sveta, ktoré opakovane upozorňujú na obmedzenú účinnosť doterajšieho diverzifikovaného modelu a žiadajú jeho transformáciu na efektívnu štátnu inštitúciu v danej oblasti.
Slovenská republika navrhovaným riešením približuje k naplneniu programového vyhlásenia vlády SR týkajúceho sa oblasti vzťahov so slovenskými menšinami a komunitami v zahraničí. Zároveň navrhované riešenie korešponduje s viacerými konkrétnymi prísľubmi predstaviteľov SR krajanským reprezentáciám na zriadenie takejto špecializovanej inštitúcie. Zriadením koordinačného úradu pre spoluprácu s krajanmi sa Slovenská republika zároveň približuje viacerým podobným zahraničným inštitucionálnym modelom vzťahov jednotlivých krajín so svojimi zahraničnými komunitami. Vytvorenie efektívnej štátnej inštitúcie pre koordináciu vzťahov s krajanmi s potrebnými kompetenciami je zároveň všeobecne preferovaným riešením danej problematiky zo strany krajanských organizácií a inštitúcií v zahraničí. 
Cieľom navrhovaného riešenia je vytvorenie personálne nepočetného, kompetentného a efektívneho štátneho pracoviska na riešenie špecifických otázok vzájomných vzťahov SR s krajanmi v zahraničí, ktoré v doterajšom decentralizovanom modeli ostávali mimo pozornosti jednotlivých ministerstiev. Zároveň nová inštitúcia bude formovať a vytvárať dlhodobé koncepčné a strategické predpoklady rozvíjania a upevňovania vzájomných vzťahov štátu s krajanmi v zahraničí a koordinovať svoj postup s podobnými inštitúciami v Európe a vo svete. Možno očakávať, že jeho schválením sa odstráni príčina výhrad a interpelácií, zasielaných krajanskými organizáciami a inštitúciami v súvislosti s nedávnym pokusom pôvodného gestora problematiky o opätovné zavedenie  decentralizovaného modelu vzťahov SR s krajanmi.
Centralizáciou problematiky nevzniká potreba nárastu počtu nových systemizovaných miest, keďže sa odporučilo riešiť personálne obsadenie novej inštitúcie fyzickou delimitáciou  odborných pracovníkov zo súčasného sekretariátu splnomocnenca vlády SR. Zároveň navrhované riešenie v tomto roku nepredpokladá nové finančné nároky s výnimkou určenia platových náležitostí splnomocnenca vlády SR. V budúcom roku však bude potrebné vyriešiť otázky finančných úhrad za priestorové umiestnenie inštitúcie, eventuálne nájsť riešenie v rámci možností Úradu vlády SR.
Štatutárnym zástupcom navrhovanej inštitúcie bude splnomocnenec vlády SR pre zahraničných Slovákov, ktorého štatút a postavenie podmieňuje zabezpečenie medzirezortného vplyvu, možnosť koordinácie a odborného usmerňovania celej problematiky v zmysle programového vyhlásenia vlády SR.
 
Návrh praktickej realizácie 

1.    v oblasti:
a) organizačnej - 	schváliť úpravy štatútu splnomocnenca vlády pre zahraničných Slovákov 
- 	realizovať úpravy pracovnoprávnych vzťahov pracovníkov sekretariátu splnomocnenca vlády SR
b) materiálno-technickej  - 	umožniť pracovníkom sekretariátu prístup k archívu a informačným databázam Domu zahraničných Slovákov MK SR a vyhotovenie kópií predmetných databáz, vyčleniť technické prostriedky a inventár
c) finančnej - 	vyčleniť mzdové prostriedky pre pracovníkov terajšieho sekretariátu splnomocnenca vlády SR
d) priestorovej - 	zabezpečiť prenájom priestorov v doterajšom sídle sekretariátu splnomocnenca vlády, eventuálne hľadať iné zodpovedajúce riešenie

2.  ďalej zabezpečiť:
a) legislatívne, ekonomicko-finančné, materiálno-technické, organizačné a priestorové podmienky na zriadenie Generálneho sekretariátu pre zahraničných Slovákov ako organizačnej zložky Úradu vlády SR
b) zriadenie Generálneho sekretariátu pre zahraničných Slovákov na čele so splnomocnencom vlády SR pre zahraničných Slovákov, podliehajúcim v rovine pracovnoprávnych vzťahov pod právomoc vedúceho Úradu vlády SR a v politicko-odbornej rovine svojej činnosti pod právomoc predsedu vlády SR 
c) komplexnú delimitáciu sekretariátu splnomocnenca vlády SR (personálnu, finančnú, materiálno-technickú, informačnú bázu) z kompetencie MK SR do rámca zriadeného Generálneho sekretariátu pre zahraničných Slovákov 
d)  určenie platových náležitostí splnomocnenca vlády pre zahraničných Slovákov 

Návrh na zmenu a doplnenie štatútu splnomocnenca vlády Slovenskej republiky pre zahraničných Slovákov

S prihliadnutím na zriadenie štátneho orgánu pre záležitosti zahraničných Slovákov s centrálnou pôsobnosťou, zaradeného do organizačnej štruktúry Úradu vlády SR predkladáme ako súčasť tohto materiálu návrh zmien a doplnkov štatútu splnomocnenca vlády Slovenskej republiky pre zahraničných Slovákov.
Jednotlivé úlohy v danej oblasti sú podrobne špecifikované v predloženom štatúte splnomocnenca vlády SR pre zahraničných Slovákov, ktorý je v prílohe materiálu.

Medzi prioritné úlohy, ktoré bude potrebné zabezpečovať Generálnym sekretariátom pre zahraničných Slovákov, patria:
- 	všeobecné zabezpečovanie procesu tvorby a výkonu politiky štátu vo vzťahu k zahraničným Slovákom, 
- 	koordinácia aktivít  jednotlivých ministerstiev v krajanskej oblasti, 
- 	príprava dlhodobej koncepcie štátnej politiky vo vzťahu ku krajanom, predloženie, koncepcie na schválenie vládou SR a následné zabezpečovanie jej realizácie, 
- 	spolupodieľanie sa na príprave návrhov legislatívnych úprav v danej oblasti,
- 	vytvorenie efektívneho a transparentného systému financovania pomoci krajanom a  krajanským organizáciám a jeho urýchlené zavedenie do praxe v spolupráci s príslušnými ústrednými orgánmi štátnej správy SR,
- 	vytváranie centrálnej informačnej databázy v danej oblasti,
- 	zabezpečovanie spolupráce s krajanskými organizáciami a inštitúciami, ako aj s partnerskými inštitúciami iných štátov, pôsobiacich v danej oblasti

Generálny sekretariát a splnomocnenec vlády SR bude výkon svojej pôsobnosti uskutočňovať v súlade s jednotnou zahraničnou politikou SR, v úzkej súčinnosti s Ministerstvom zahraničných vecí SR a príslušnými ministerstvami a štátnymi orgánmi.

Výhody navrhovaného riešenia:
- plnenie ťažiskovej úlohy v oblasti vzťahov SR so zahraničnými Slovákmi v zmysle uznesenia vlády SR č. 1146/1999 z 22. decembra 1999 a v širšom kontexte naplňovanie Programového vyhlásenia vlády SR, čl. 7 Ústavy SR a Deklarácie NR SR zo 6.7.1999,
- zohľadnenie základných požiadaviek krajanských organizácií a spolkov, dlhodobo žiadajúcich zriadenie takejto inštitúcie a tým zabránenie odklonu krajanov od podpory vládnej politiky,
- vytvorenie predpokladov na zabezpečovanie štátnej politiky v danej oblasti vrátane efektívneho využívania finančných prostriedkov a zabezpečovanie kontroly finančných tokov súvisiacich s realizáciou opatrení vo vzťahu k zahraničným Slovákom v súlade s dohodnutým postupom realizácie týchto opatrení,
- zabezpečenie medzirezortnej pôsobnosti navrhovanej inštitúcie ako nevyhnutný predpoklad pre realizáciu stanovených úloh,
- zvýšenie prestíže a postavenia navrhovaného Generálneho sekretariátu pre zahraničných Slovákov ako partnera pre porovnateľné inštitúcie v zahraničí (PR, ZRJ, MR, Chorvátsko, Grécko, Taliansko, Slovinsko a i.),
- možnosť urýchlenej realizácie stanovených úloh tímom pracovníkov, ktorí už nadobudli určité praktické skúsenosti v danej oblasti,
- možnosť zabezpečovať po realizácii potrebných legislatívnych opatrení komplexné plnenie koordinačných, normotvorných a koncepčných úloh v danej sfére v zmysle doterajšieho štatútu splnomocnenca vlády SR pre zahraničných Slovákov.

Iné alternatívne riešenia danej problematiky by boli iba prechodným, nesystémovým riešením a nevychádzali by v ústrety požiadavkám a očakávaniam organizácií a inštitúcií zahraničných Slovákov.

Postavenie jednotlivých ministerstiev vo vzťahu k plneniu úloh štátnej politiky v      krajanskej oblasti po zriadení Generálneho sekretariátu pre zahraničných Slovákov
Úloha jednotlivých vybraných rezortov vo vzťahu k zabezpečovaniu spolupráce s krajanmi v zahraničí zostane aj po zriadení Generálneho sekretariátu pre zahraničných Slovákov nezastupiteľná. Generálny sekretariát pre zahraničných Slovákov bude vo vzťahu k jednotlivým rezortom zabezpečovať koordinačnú, koncepčnú, metodickú funkciu a podieľať sa na normotvornej činnosti. Vo vzťahu ku krajanom bude zabezpečovať funkciu hlavného koordinátora a  garanta tvorby a výkonu politiky štátu v krajanskej oblasti. 
Jednotlivé rezorty v súlade s kompetenčným zákonom a ďalšími právnymi normami a predpismi budú naďalej vykonávať zverené konkrétne rezortné úlohy a programy v danej oblasti v úzkej súčinnosti s Generálnym sekretariátom pre zahraničných Slovákov.		

Záver
Schválenie predloženého materiálu bude znamenať vytvorenie dlhodobého inštitucionálneho modelu vzťahov Slovenskej republiky so zahraničnými Slovákmi. Tento model bude zároveň základom ďalšieho rozširovania a dynamizovania pozitívnej a vzájomne výhodnej spolupráce Slovenskej republiky so zahraničnými Slovákmi. Konštituovanie navrhovanej štátnej inštitúcie v podobe Generálneho sekretariátu pre zahraničných Slovákov  nenaruší súčasnú existujúcu štruktúru Úradu vlády SR. Schválením predloženého materiálu sa Slovenská republika priblíži aj v tejto špecifickej oblasti praxi a úrovni viacerých európskych štátov, ktoré už túto problematiku v inštitucionálnej rovine majú vyriešenú.
Navrhované riešenie rešpektuje aj odporúčania pre členské štáty Rady Európy, špecifikované v dokumente č. 8339/1999, ktorý okrem iného odporúča Výboru ministrov, aby koordinovali svoju politiku voči krajanom na európskej úrovni. Ďalej odporúča, aby zosúladili inštitucionálne a parlamentné zastúpenie a aby zvážili nové formy inštitucionálneho zastúpenia na európskej  úrovni pre Európanov v zahraničí, napr. pod patronátom Rady Európy založiť „Radu pre Európanov v zahraničí“.